CELEX: 32010R1054
Language: hu
Date: 2010-11-18 00:00:00
Title: A Bizottság 1054/2010/EU rendelete ( 2010. november 18. ) a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról szóló 391/2007/EK rendelet módosításáról

19.11.2010   
            
            
               HU
            
            
               Az Európai Unió Hivatalos Lapja
            
            
               L 303/3
            
         A BIZOTTSÁG 1054/2010/EU RENDELETE
   (2010. november 18.)
   a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról szóló 391/2007/EK rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 31. cikkére,
   mivel:
   
               (1)
            
            
               Az Unió 1990 óta finanszírozza a tagállamok halászati ellenőrzési és végrehajtási intézkedéseit, összhangban a közös halászati politika – mindenekelőtt a 2371/2002/EK tanácsi rendeletben (2) megállapított – célkitűzéseivel.
            
         
               (2)
            
            
               A 861/2006/EK rendelet többek között uniós pénzügyi intézkedésekről rendelkezik a 2007–2013-as időszakban felmerülő halászati ellenőrzési, vizsgálati és felügyeleti kiadások fedezésére. A 391/2007/EK bizottsági rendelet (3) részletes végrehajtási szabályokat állapít meg az említett intézkedésekre vonatkozóan.
            
         
               (3)
            
            
               A hatékony és eredményes pénzgazdálkodás elvét szem előtt tartva a tagállamok számára egyértelművé kell tenni, hogy a halászati ellenőrzés és végrehajtás területén felmerült kiadások fedezéséhez nyújtott uniós pénzügyi támogatás lehívásához milyen szabályokat kell követni.
            
         
               (4)
            
            
               A nemzeti ellenőrzési programokhoz való uniós pénzügyi hozzájárulásra vonatkozó szabályokat indokolt egyértelműbbé és egyszerűbbé tenni.
            
         
               (5)
            
            
               Egyes nagy volumenű beruházások esetén a tagállamoknak a jelenleg megengedettnél több időre lehet szükségük, hogy jogi és költségvetési kötelezettségvállalást tegyenek, ezért a visszatérítésekhez kapcsolódó jövőbeli nehézségeket enyhítendő 2010. június 22-től, az első 2010-es bizottsági finanszírozási határozat elfogadásának időpontjától kezdve célszerű hosszabb határidő alkalmazását lehetővé tenni.
            
         
               (6)
            
            
               Amennyiben egy hajót vagy légi járművet nem kizárólag halászati ellenőrzési céllal használnak, a visszatérítést indokolt az adott jármű halászati ellenőrzési célú használatának mértékével arányosan megállapítani.
            
         
               (7)
            
            
               Az illetékes közigazgatási szerv és a beszállító közötti szerződés előfinanszírozási kérelemhez való csatolását csak abban az esetben célszerű előírni, ha a projekt természete indokolja a szerződés megkötését.
            
         
               (8)
            
            
               A 391/2007/EK rendeletet ezért ennek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT AZ RENDELETET:
   1. cikk
   A 391/2007/EK rendelet a következőképpen módosul:
   
               1.
            
            
               A 4. cikk helyébe a következő szöveg lép:
               „4. cikk
               Kiadásokra vállalt kötelezettség
               (1)   A 861/2006/EK rendelet 21. cikkében említett határozat alapján pénzügyi hozzájárulásra jogosult intézkedések tekintetében a tagállamok jogi és költségvetési kötelezettségvállalást tesznek azon év végétől számított 12 hónapon belül, amelyben az ilyen határozatról értesítést kaptak.
               (2)   Az (1) bekezdéstől eltérve a hajók vagy légi járművek vásárlására vagy korszerűsítésére vonatkozó projektek tekintetében a tagállamok jogi és költségvetési kötelezettségvállalásukat a 861/2006/EK rendelet 21. cikkében említett határozatról szóló értesítés évének végétől számított 24 hónapon belül teszik meg.
               (3)   A (2) bekezdést 2010. június 22-től, az első 2010-es bizottsági finanszírozási határozat elfogadásának időpontjától kell alkalmazni.”
            
         
               2.
            
            
               A 6. cikk (2) bekezdése helyébe a következő szöveg lép:
               „(2)   A légi járművek és hajók vásárlásakor vagy korszerűsítésekor felmerült kiadások abban az esetben támogathatók, ha megfelelnek a III. mellékletnek, és ezeket a járműveket az érintett tagállam nyilatkozata szerinti működési idejük legalább 25 %-ában halászati tevékenységek megfigyelésére és ellenőrzésére használják. Amennyiben az adott hajót vagy légi járművet működési idejének kevesebb mint 100 %-ában használják halászati tevékenységek megfigyelésére és ellenőrzésére, a költségtérítés a használat arányában történik.”
            
         
               3.
            
            
               A 10. cikk (2) bekezdése helyébe a következő szöveg lép:
               „(2)   Abban az esetben, ha a projekt természete indokolja az illetékes közigazgatási szerv és a beszállító közötti szerződés megkötését, a tagállamnak a kérelméhez csatolnia kell a szerződés hitelesített másolatát.”
            
         2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. november 18-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 160., 2006.6.14., 1. o.
   
      (2)  HL L 358., 2002.12.31., 59. o.
   
      (3)  HL L 97., 2007.4.12., 30. o.